ทรีนีตี้ฟันธงหุ้น-คอมมูนิตีร่วงแรงไม่นาน
ทรีนีตี้คาดหุ้นสินค้าโภคภัณฑ์ร่วงไม่นาน ต่างชาติขายแค่ปรับพอร์ต ตลาดกังวลมากขึ้นมาตรการคุมเงินทุนไหลเข้า แนะรอช้อนแถว 950-980 จุด
20 ส.ค. 2554

ทรีนีตี้คาดหุ้นสินค้าโภคภัณฑ์ร่วงไม่นาน ต่างชาติขายแค่ปรับพอร์ต ตลาดกังวลมากขึ้นมาตรการคุมเงินทุนไหลเข้า แนะรอช้อนแถว 950-980 จุด
นายวิศิษฐ์ องค์พิพัฒนกุล กรรมการบริหาร บริษัทหลักทรัพย์ (บล.) ทรีนีตี้ เปิดเผยว่า ตลาดหุ้นปรับตัวลงแรงทั่วโลก คงเป็นเพียงการปรับฐานเท่านั้น ซึ่งเกิดจากนักลงทุนต่างชาติขายเพื่อปรับพอร์ตก่อนสิ้นปี รวมถึงค่าเงินเหรียญสหรัฐกลับมาแข็งค่าช่วงสั้นๆ และนักลงทุนมีความกังวลมากขึ้นเรื่องธนาคารกลางจะออกมาตรการควบคุมเงินทุนไหลเข้า ภายหลังจีนสั่งให้ธนาคารตั้งสำรองเพิ่มขึ้น พร้อมจำกัดการปล่อยสินเชื่ออสังหาริมทรัพย์ เพราะตัวเลขเงินเฟ้อเดือน ต.ค. สูงกว่าเดือน ก.ย. ทำให้ตลาดหุ้นรวมถึงราคาสินค้าโภคภัณฑ์ (คอมมูนิตี) อ่อนตัว
ทั้งนี้ ในส่วนของประเทศไทยเห็นชัดเจนถึงความกังวลที่มีมากขึ้นผ่านตลาดตราสารหนี้ พบว่ามีแรงขายพันธบัตรออกมามาก ซึ่งวันที่ 12 พ.ย. ต่างชาติขายสุทธิ 3,427 ล้านบาท ในวันที่ 10-12 พ.ย. ผลตอบแทนเพิ่มขึ้นถึง 100-200 Basis Point และค่าธรรมเนียมสวอปก็เพิ่มขึ้น ขณะเดียวกันนักลงทุนต่างชาติได้ขายหุ้นออกมามากในวันที่ 11-12 พ.ย. วันละกว่า 1,000 ล้านบาท
อย่างไรก็ตาม จากสถิติการออกมาตรการมาควบคุมเงินทุนไหลเข้านั้น ทาง บล.ทรีนีตี้ พบว่าเฉลี่ย 6 ครั้ง จะส่งผลกระทบให้ดัชนีหุ้นอ่อนตัวลงในช่วง 13 เดือน และเดือนที่ 4 จะดีดตัวขึ้นแรงทำสถิติสูงสุด ดังนั้นรอบนี้คาดว่าในเดือน พ.ย. ดัชนีหุ้นจะยังคงเคลื่อนไหวบริเวณนี้ และแนะนำให้รอรับแถว 950-980 จุด เน้นกลุ่มธนาคารพาณิชย์และพลังงาน 
นอกจากนี้ จากสถิติ 4 ปีที่ผ่านมาในเดือน ธ.ค. ของทุกปีจะมีเงินกองทุนรวมหุ้นระยะยาว (LTF) และกองทุนรวมสำรองเลี้ยงชีพ (RMF) ไหลเข้าตลาดหุ้นประมาณ 2-3 หมื่นล้านบาท
“ตอนนี้เงินต่างชาติยังไม่ไหลออก และที่ผ่านมาการต่อสู้ระหว่างมาตรการควบคุมเงินไหลเข้ากับการไหลเข้าของเงินทุน ฝ่ายหลังมักจะชนะทุกครั้ง จึงเชื่อว่าแนวโน้มตลาดหุ้นในระยะกลางและระยะยาวยังดีต่อเนื่องตามพื้นฐานเศรษฐกิจและกำไรของบริษัทจดทะเบียน” นายวิศิษฐ์ กล่าว
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย กล่าวว่า ภาวะตลาดที่มีปริมาณการซื้อขายหนาแน่นมักมีการเก็งกำไรสูง หากพบว่าหุ้นตัวใดมีการเปลี่ยนแปลงมาก และมีลักษณะกระจุกในโบรกเกอร์ใดโบรกเกอร์หนึ่ง ก็จะแจ้งเตือนไปยังโบรกเกอร์นั้นๆ ให้ช่วยดูในเชิงป้องกัน เพื่อไม่ให้มีคำสั่งซื้อขายไม่เหมาะสม แต่ไม่ได้บอกโบรกเกอร์ทั่วไปและไม่ได้ห้ามนักวิเคราะห์ไม่ให้คำแนะนำ
“ไม่ว่าจะเป็นหุ้นขนาดไหน หากซื้อขายไม่ปกติ ก็จะตามทุกตัวว่ามีการปั่นหุ้นหรือเปล่า หรือซื้อขายไม่ปกติ และจะบอกโบรกเกอร์ให้ช่วยดูแล” นายศักรินทร์ กล่าว
เมื่อสัปดาห์ที่ผ่านมาตลาดได้ขอข้อมูลการซื้อขายหุ้น 5 ตัวที่ผิดปกติจากโบรกเกอร์ เช่น บริษัท เอ.เจ.พลาสท์ (AJ) และบริษัท โพลีเพล็กซ์ (ประเทศไทย) หรือ PTL โดยมีหุ้นบริษัท ไทยบรรจุภัณฑ์และการพิมพ์ (TPP) เพียงตัวเดียวเข้าเกณฑ์ต้องวางเงินสดก่อนซื้อตั้งแต่วันที่ 15 พ.ย.-3 ธ.ค. 2553